**КОМИ РЕСПУБЛИКАЛӦН ОЛАНПАС**

**“Коми Республикаын меставывса асвеськӧдлӧм серти**

**ӧткымын юалӧм йылысь” Коми Республикаса Оланпасӧ вежсьӧмъяс пыртӧм йылысь**

Примитӧма Коми Республикаса

Каналан Сӧветӧн 2016 вося вӧльгым тӧлысь 23 лунӧ

**1 статья.** Пыртны “Коми Республикаын меставывса асвеськӧдлӧм серти ӧткымын юалӧм йылысь” Коми Республикаса Оланпасӧ (Коми Республикаса канму власьт органъяслӧн индӧд-тшӧктӧмъяс, 2014, 33 №, 667 ст.; 35 №, 722 ст.; 2015, 12 №, 157 ст.) татшӧм вежсьӧмъяс:

1. 1 статьяса нимын “1 статья. Медшӧр терминъяс да кыв вежӧртасъяс, кутшӧмъясӧн вӧдитчӧны тайӧ Оланпасын” кывъяс вежны “1 статья” кывъясӧн.

2. 2 – 4 статьяяс гижны тадзи:

**“2 статья**

1. Муниципальнӧй юкӧнъясса бӧрйӧм органъяс котыртсьӧны тайӧ Оланпас да муниципальнӧй юкӧнъясса подувпуктасъяс серти.

2. Кар кытшъясса, кар овмӧдчӧминъясса, сикт овмӧдчӧминъясса муниципальнӧй юкӧнъяслӧн бӧрйӧм органъясӧс бӧрйӧны муниципальнӧй бӧрйысьӧмъяс вылын быдӧнлы ӧткодь да веськыд бӧрйысян инӧд серти гусьӧн гӧлӧсуйтӧмӧн.

3. Муниципальнӧй районъяслӧн муниципальнӧй юкӧнъясса бӧрйӧм органъясӧс, кодъяс лӧсялӧны тайӧ Оланпаслӧн 4 статьяса 1 юкӧнын урчитӧм условиеяслы,бӧрйӧны муниципальнӧй бӧрйысьӧмъяс вылын быдӧнлы ӧткодь да веськыд бӧрйысян инӧд серти гусьӧн гӧлӧсуйтӧмӧн.

Муниципальнӧй районъяслӧн муниципальнӧй юкӧнъясса бӧрйӧм органъясӧс котыртігӧн, кодъясӧс индӧма тайӧ юкӧнлӧн медводдза абзацын, ӧти овмӧдчӧминсянь бӧрйӧм депутат лыд оз вермы вевтыртны муниципальнӧй районлӧн муниципальнӧй юкӧнса бӧрйӧм органлӧн урчитӧм лыдысь кык витӧд пай.

Муниципальнӧй районъяслӧн муниципальнӧй юкӧнъясын, кутшӧмъяс оз лӧсявны тайӧ Оланпаслӧн 4 статьяса 1 юкӧнӧн урчитӧм условиеяслы, бӧрйӧм органъясӧс бӧрйӧны “Россия Федерацияын меставывса асвеськӧдлӧм котыртан ӧтувъя принципъяс йылысь” Федеральнӧй оланпаслӧн 35 статьяса 4 юкӧнын 1 пунктӧн урчитӧм пӧрадок серти.

4. Кар (сикт) овмӧдчӧминъяслӧн муниципальнӧй юкӧнъясса бӧрйӧм органъяс оз котыртсьыны, кор овмӧдчӧминса олысь лыдыс, кодъяслӧн эм бӧрйысян инӧд, лоӧ 100 мортысь оз унджык. Та дырйи кар (сикт) овмӧдчӧминса муниципальнӧй юкӧнъясса бӧрйӧм органъяслӧн уджмогъясыс пӧртсьӧны олӧмӧ гражданалӧн скодӧн. Кар (сикт) овмӧдчӧминлӧн муниципальнӧй юкӧнса подувпуктасӧн, кӧні олысьяслӧн лыдыс 100-ысь унджык да 300 мортысь абу унджык, вермас лоны урчитӧма, мый бӧрйӧм орган оз котыртсьы да сылӧн уджмогъясыс пӧртсьӧны олӧмӧ гражданалӧн скодӧн.

5. Урчитны татшӧм ӧтувъя нимъяс муниципальнӧй юкӧнъясса бӧрйӧм органъяслы:

1) кар кытшса муниципальнӧй юкӧнын – кар кытшса Сӧвет (кытшса Сӧвет);

2) муниципальнӧй районса муниципальнӧй юкӧнын – муниципальнӧй районса Сӧвет (районса Сӧвет);

3) кар овмӧдчӧминса муниципальнӧй юкӧнын – кар овмӧдчӧминса Сӧвет (овмӧдчӧминса Сӧвет);

4) сикт овмӧдчӧминса муниципальнӧй юкӧнын – Сикт овмӧдчӧминса Сӧвет (овмӧдчӧминса Сӧвет).

**3 статья**

1. Кар кытшъясса муниципальнӧй юкӧнъясын муниципальнӧй юкӧнъясса юралысьясӧс бӧрйӧны тайӧ муниципальнӧй юкӧнъясса бӧрйӧм органъяс сійӧ кандидатъяс лыдысь, кодъясӧс петкӧдлӧ конкурсса комиссия конкурслӧн бӧртасъяс серти, да такӧд тшӧтш веськӧдлӧны меставывса администрацияӧн (муниципальнӧй юкӧнса олӧмӧ пӧртан-тшӧктан орган) (водзӧ – меставывса администрация).

2. Муниципальнӧй районъясса, а сідзжӧ кар кытшъясса муниципальнӧй юкӧнъясын, кодъяс лӧсялӧны тайӧ Оланпаслӧн 4 статьяса 2 юкӧнӧн урчитӧм условиелы, индӧм муниципальнӧй юкӧнъясса юралысьясӧс бӧрйӧны бӧрйӧм органъяс ас лыдысь да вына гӧлӧс инӧдӧн збыльмӧдӧны уджмогъяссӧ сылӧн веськӧдлысьлысь.

3. Овмӧдчӧминъясса муниципальнӧй юкӧнъясын, тайӧ статьяса 5 юкӧнын индӧмаяс кындзи, сикт овмӧдчӧминъяслӧн, а сідзжӧ кар кытшъяслӧн муниципальнӧй юкӧнъясса юралысьясӧс, кодъяс лӧсялӧны тайӧ Оланпаслӧн 4 статьяса 2 юкӧнӧн урчитӧм условиелы, бӧрйӧны муниципальнӧй бӧрйысьӧмъяс вылын либӧ тайӧ муниципальнӧй юкӧнъясса бӧрйӧм органъяс ас лыдысь тайӧ Оланпас серти да муниципальнӧй юкӧнъясса подувпуктасъяс серти.

4. Тайӧ статьяса 3 юкӧнын индӧм овмӧдчӧминъяслӧн муниципальнӧй юкӧнъясса юралысьяс тайӧ Оланпас да муниципальнӧй юкӧнъясса подувпуктасъяс серти:

1) муниципальнӧй бӧрйысьӧмъяс вылын бӧрйӧм дырйи пырӧны муниципальнӧй юкӧнъясса бӧрйӧм органъяс лыдӧ вына гӧлӧс инӧдӧн да збыльмӧдӧны сылӧн веськӧдлысьлысь уджмогъяссӧ;

2) муниципальнӧй юкӧнса бӧрйӧм органӧн ас лыдысь бӧрйӧм дырйи збыльмӧдӧны сылӧн веськӧдлысьлысь уджмогъяссӧ вына гӧлӧс инӧдӧн;

3) оз вермыны ӧти кадӧ збыльмӧдны муниципальнӧй юкӧнлӧн бӧрйӧм органса веськӧдлысьлысь уджмогъяссӧ да меставывса администрациялӧн юралысьлысь уджмогъяссӧ. Тайӧ пунктӧн урчитӧм дзескӧдӧмыс оз паськав муниципальнӧй юкӧнса меставывса асвеськӧдлан органъяс вылӧ, кӧні эм сикт овмӧдчӧминлӧн статус, кӧні тайӧ муниципальнӧй юкӧнлӧн подувпуктас серти урчитӧма меставывса администрацияӧс котыртӧм, кодӧн веськӧдлӧ муниципальнӧй юкӧнса юралысь, коді збыльмӧдӧ муниципальнӧй юкӧнлӧн бӧрйӧм органса веськӧдлысьлысь уджмогъяс.

5. Кар (сикт) овмӧдчӧминъясса муниципальнӧй юкӧнъясын, кӧні муниципальнӧй юкӧнъясса бӧрйӧм органъяслӧн уджмогъясыс збыльмӧдсьӧны гражданалӧн скодӧн, муниципальнӧй юкӧнъясса юралысьяс бӧрйыссьӧны гражданалӧн скод вылын, пӧртӧны олӧмӧ меставывса администрацияяслӧн юралысьяслысь уджмогъяс.

6. Урчитны муниципальнӧй юкӧнъясса юралысьяслысь татшӧм ӧтувъя нимъяс:

1) кар кытшса муниципальнӧй юкӧнын:

кар кытшса юралысь – администрацияса юралысь (юрнуӧдысь) (кытшса юралысь);

2) тайӧ статьяса 2 юкӧнын индӧм муниципальнӧй юкӧнъясын:

а) муниципальнӧй районса муниципальнӧй юкӧнын:

муниципальнӧй районса юралысь – Сӧветса веськӧдлысь (районса юралысь);

б) кар овмӧдчӧминса муниципальнӧй юкӧнын, кутшӧм лӧсялӧ тайӧ Оланпаслӧн 4 статьяса 2 юкӧнӧн урчитӧм условиелы:

кар овмӧдчӧминса юралысь – Сӧветса веськӧдлысь (овмӧдчӧминса юралысь);

3) кар (сикт) овмӧдчӧминса муниципальнӧй юкӧнын, кӧні муниципальнӧй районса да кар (сикт) овмӧдчӧминса подувпуктасъяс серти урчитӧма лӧсьӧдны муниципальнӧй районса меставывса администрация, коді збыльмӧдӧ кар (сикт) овмӧдчӧминлӧн меставывса администрациялысь уджмогъяс:

кар (сикт) овмӧдчӧминса юралысь – Сӧветса веськӧдлысь (овмӧдчӧминса юралысь);

4) кар овмӧдчӧминса муниципальнӧй юкӧнын, кутшӧм оз лӧсяв тайӧ Оланпаслӧн 4 статьяса 2 юкӧнӧн урчитӧм условиелы:

кар овмӧдчӧминса юралысь – Сӧветса веськӧдлысь (овмӧдчӧминса юралысь);

5) сикт овмӧдчӧминса муниципальнӧй юкӧнын, кӧні муниципальнӧй юкӧнса юралысь пӧртӧ олӧмӧ бӧрйӧм органса веськӧдлысьлысь уджмогъяс:

сикт овмӧдчӧминса юралысь – Сӧветса веськӧдлысь (овмӧдчӧминса юралысь);

6) сикт овмӧдчӧминса муниципальнӧй юкӧнын, кӧні муниципальнӧй юкӧнлӧн бӧрйӧм органса веськӧдлысьлысь уджмогъяссӧ збыльмӧдӧ муниципальнӧй юкӧнса юралысь, веськӧдлӧ меставывса администрацияӧн:

сикт овмӧдчӧминса юралысь (овмӧдчӧминса юралысь);

7) тайӧ статьялӧн 5 юкӧнын индӧм муниципальнӧй юкӧнын:

кар (сикт) овмӧдчӧминса юралысь – администрацияса юралысь (юрнуӧдысь) (овмӧдчӧминса юралысь).

**4 статья.**

1.Медым урчитны муниципальнӧй районъяссӧ, кӧні бӧрйӧм органъяссӧ бӧрйӧны тайӧ Оланпаслӧн 2 статьяса 3 юкӧнын медводдза абзацӧн урчитӧм пӧрадок серти, индӧм муниципальнӧй районъяслы колӧ лӧсявны меставывса асвеськӧдлан веськыд аслыспӧлӧслунъяссӧ петкӧдлысь татшӧм муртӧсъяс пиысь ӧтилы:

1) федеральнӧй оланпасъяс да (либӧ) Коми Республикаса оланпасъяс серти муниципальнӧй районъяслы торъя канму уджмогъяс сетӧм;

2) канму власьт федеральнӧй органъяслӧн мутас органъясса муниципальнӧй районъяслӧн да (либӧ) ёрдъяслӧн либӧ Коми Республикаса канму власьт олӧмӧ пӧртысь органъясса мутас органъяслӧн мутасъясын меститчӧм;

3) муниципальнӧй районъяслы сетӧм канму тӧдчанлуна уна йӧзлы восьса могъяс да уджмогъяс, сы лыдын татшӧм юалӧмъяс решитігӧн:

а) терроризмысь да экстремизмысь ӧлӧдӧмын, а сідзжӧ муниципальнӧй районса мудоръясын терроризмлысь да экстремизмлысь петкӧдчӧмъяс чинтӧмын да (либӧ) бырӧдӧмын участвуйтӧм;

б) муниципальнӧй районса мудоръясын виччысьтӧм лоӧмторъясысь ӧлӧдӧмын да налӧн колясъясысь бырӧдӧмын участвуйтӧм;

в) вӧр-ва да техногеннӧй сяма виччысьтӧм лоӧмторъясысь мутас доръян да гражданаӧс доръян, муниципальнӧй районса олысьясӧс да мутас видзан мероприятиеяс котыртӧм да збыльмӧдӧм;

г) муниципальнӧй районса мудоръясын олысьясӧс шоныдӧн, биаруӧн да ваӧн могмӧдӧм, ва нуӧдӧм, олысьясӧс ломтасӧн могмӧдӧм Россия Федерацияса оланпастэчасӧн урчитӧм уджмогъяс серти.

2. Медым урчитны кар овмӧдчӧминъяссӧ, кӧні юралысьяссӧ бӧрйӧны тайӧ Оланпаслӧн 3 статьяса 2 юкӧнӧн урчитӧм пӧрадок серти, индӧм кар овмӧдчӧминъяслы колӧ лӧсявны меставывса асвеськӧдлан веськыд аслыспӧлӧслунъяссӧ петкӧдлысь татшӧм муртӧсъяс пиысь ӧтилы:

1) федеральнӧй оланпасъяс да (либӧ) Коми Республикаса оланпасъяс серти кар овмӧдчӧминъяслы торъя канму уджмогъяс сетӧм;

2) канму власьт федеральнӧй органъяслӧн мутас органъясса кар овмӧдчӧминъяслӧн да (либӧ) ёрдъяслӧн либӧ Коми Республикаса канму власьт олӧмӧ пӧртысь органъясса мутас органъяслӧн мутасъясын меститчӧм;

3) олан пунктса кар овмӧдчӧмин лыдӧ пырӧм, кутшӧм лоӧ муниципальнӧй районса администрация шӧринӧн;

4) сы серти, уна-ӧ сетісны кар овмӧдчӧминъяслы канму тӧдчанлуна уна йӧзлы восьса уджъяс да уджмогъяс, кар овмӧдчӧминъяскӧд ӧтластитны позянлун, сы лыдын татшӧм юалӧмъяс решитігӧн:

а) терроризмысь да экстремизмысь ӧлӧдӧмын, а сідзжӧ кар овмӧдчӧминса мудоръясын терроризмлысь да экстремизмлысь петкӧдчӧмъяс чинтӧмын да (либӧ) бырӧдӧмын участвуйтӧм;

б) кар овмӧдчӧминса мудоръясын виччысьтӧм лоӧмторъясысь ӧлӧдӧмын да налӧн колясъясысь бырӧдӧмын участвуйтӧм;

в) вӧр-ва да техногеннӧй сяма виччысьтӧм лоӧмторъясысь мутас доръян да гражданаӧс доръян, кар овмӧдчӧминса олысьясӧс да мутас видзан мероприятиеяс котыртӧм да збыльмӧдӧм;

г) кар овмӧдчӧмин мутасын аварияысь мездан службаяс да (либӧ) аварияысь мездан формированиеяс лӧсьӧдӧм, кутӧм да котыртӧм;

д) кар овмӧдчӧминса мудоръясын олысьясӧс шоныдӧн, биаруӧн да ваӧн могмӧдӧм, ва нуӧдӧм, олысьясӧс ломтасӧн могмӧдӧм Россия Федерацияса оланпастэчасӧн урчитӧм уджмогъяс серти.”.

3. Содтыны татшӧм сюрӧса 5 да 6 статьяяс:

**“5 статья**

1. Кар кытшлӧн муниципальнӧй юкӧнса юралысь чинӧ кандидатураяс бӧрйӧм серти конкурс нуӧдан пӧрадоксӧ урчитӧ муниципальнӧй юкӧнса бӧрйӧм орган. Конкурс нуӧдан пӧрадокын колӧ урчитны конкурсса условиеяс йӧзӧдӧм, сійӧс нуӧдан кадпас, кад да места йылысь тӧдмӧгъяс конкурс нуӧдан лунӧдз 20 лунысь оз сёрджык.

Кар кытшса муниципальнӧй юкӧнын конкурсса комиссияӧ пырысьяслысь ӧтувъя лыдсӧ урчитӧ кар кытшлӧн муниципальнӧй юкӧнса бӧрйӧм орган.

Кар кытшса муниципальнӧй юкӧнын конкурсса комиссияӧ пырысьяс лыдысь джынсӧ индӧ муниципальнӧй юкӧнса бӧрйӧм орган, а мӧд джынсӧ – Коми Республикаса Юралысь.

2. Коми Республикаса Юралысь индӧ конкурсса комиссияӧ пырысьясӧс кар кытшлӧн муниципальнӧй юкӧнса бӧрйӧм органӧн кар овмӧдчӧминлӧн муниципальнӧй юкӧнса юралысь чинӧ кандидатураяс бӧрйӧм серти конкурс нуӧдӧм йылысь помшуӧм примитан лунсянь 10 уджалан лун чӧжӧн.

Коми Республикаса Юралысь вермӧ кӧть кор конкурс нуӧдан лунӧдз вежны сыӧн индӧм конкурсса комиссияӧ пырысьясӧс. Коми Республикаса Юралысьлысь конкурсса комиссияӧ пырысьясӧс вежӧм йылысь помшуӧмсӧ ыстӧны кар кытшлӧн муниципальнӧй юкӧнса бӧрйӧм органӧ помшуӧм примитан лунӧ.

**6 статья**

1. Меставывса администрациялы муниципальнӧй юкӧнса подувпуктасӧн сетсьӧны меставыв тӧдчанлуна юалӧмъяс решитӧм серти уджмогъяс да федеральнӧй оланпасъяслы да Коми Республикаса оланпасъясӧн меставывса асвеськӧдлан органъяслы сетӧм торъя канму уджмогъяс збыльмӧдӧм вылӧ уджмогъяс.

Меставывса администрациялӧн эм юридическӧй кывкутысьлӧн инӧд.

Меставывса администрациялысь тэчассӧ вынсьӧдӧ меставыв администрацияса юралысьлӧн (юрнуӧдысьлӧн) вӧзйӧм серти муниципальнӧй юкӧнса бӧрйӧм орган. Меставывса администрациялӧн тэчасӧ вермӧны пырны меставывса администрациялӧн отраслевӧй (уджалан) да мутас органъяс.

2. Муниципальнӧй районлӧн да кар (сикт) овмӧдчӧминлӧн, кутшӧм лоӧ муниципальнӧй районса административнӧй шӧринӧн, муниципальнӧй юкӧнъясса подувпуктасъясӧн вермасны урчитны муниципальнӧй районлысь меставывса администрация лӧсьӧдӧм, кутшӧмлы тшӧктӧны збыльмӧдны индӧм овмӧдчӧминлӧн меставывса администрациялысь уджмогъяс.

Та дырйи кар (сикт) овмӧдчӧминын, коді лоӧ муниципальнӧй районса административнӧй шӧринӧн, меставывса администрациясӧ оз лӧсьӧдны.

3. Меставывса администрацияӧн ӧткӧн юрнуӧдӧ меставывса администрацияса юралысь (юрнуӧдысь).

4. Меставывса администрацияса юралысьӧн (юрнуӧдысьӧн) лоӧ:

1) кар кытшлӧн муниципальнӧй юкӧнса юралысь, кодӧс бӧрйис тайӧ муниципальнӧй юкӧнса бӧрйӧм орган сійӧ кандидатъяс лыдысь, кодъясӧс вӧзйис конкурсса комиссия конкурслӧн бӧртасъяс серти;

2) морт, кодӧс индӧны муниципальнӧй районса, кар кытшса меставывса администрациялӧн юралысь (юрнуӧдысь) чинӧ контракт серти, кутшӧмӧс кырымалӧма муниципальнӧй юкӧнса подувпуктасӧн урчитӧм уджмогъяс кадколаст вылӧ индӧм чинын уджалӧм вылӧ конкурслӧн бӧртасъяс серти (водзӧ – контракт);

3) сикт овмӧдчӧминлӧн муниципальнӧй юкӧнса юралысь, коді сикт овмӧдчӧминлӧн муниципальнӧй юкӧнса подувпуктас серти ӧтпырйӧ збыльмӧдӧ вына гӧлӧс инӧдӧн муниципальнӧй юкӧнлӧн бӧрйӧм органса веськӧдлысьлысь да меставывса администрациялӧн юралысьлысь (юрнуӧдысьлысь) уджмогъяссӧ;

4) морт, кодӧс контракт серти индӧны сикт овмӧдчӧминлӧн муниципальнӧй юкӧнса меставывса администрациялӧн юралысь (юрнуӧдысь) чинӧ, кӧні муниципальнӧй юкӧнса юралысь збыльмӧдӧ бӧрйӧм органса веськӧдлысьлысь уджмогъяссӧ;

5) тайӧ Оланпаслӧн 3 статьяса 5 юкӧн серти бӧрйӧм муниципальнӧй юкӧнса юралысь.

5. Муниципальнӧй районса, кар кытшса, а сідзжӧ сикт овмӧдчӧминса, кӧні муниципальнӧй юкӧнса юралысь збыльмӧдӧ бӧрйӧм органса веськӧдлысьлысь уджмогъяссӧ, меставывса администрациялӧн юралысь (юрнуӧдысь) чинӧ конкурс нуӧдан пӧрадоксӧ урчитӧ муниципальнӧй юкӧнса бӧрйӧм орган. Конкурс нуӧдан пӧрадоклы колӧ урчитны йӧзӧдны конкурсса условиеяс, кадпас, кад да да сійӧс нуӧдан места йылысь тӧдмӧгъяс, контракт бала конкурс нуӧдан лунӧдз 20 лунысь оз сёрджык.

Муниципальнӧй районса, кар (сикт) овмӧдчӧминса муниципальнӧй юкӧнын конкурсса комиссияӧ пырысьяслысь ӧтувъя лыдсӧ урчитӧ муниципальнӧй районса, кар (сикт) овмӧдчӧминса муниципальнӧй юкӧнлӧн бӧрйӧм орган.

Муниципальнӧй районса муниципальнӧй юкӧнын конкурсса комиссияӧ пырысьяс лыдысь джынсӧ индӧ муниципальнӧй юкӧнса бӧрйӧм орган, а мӧд джынсӧ – Коми Республикаса Юралысь.

Кар овмӧдчӧминса, а сідзжӧ сикт овмӧдчӧминса муниципальнӧй юкӧнын, кӧні муниципальнӧй юкӧнса юралысь збыльмӧдӧ бӧрйӧм органса веськӧдлысьлысь уджмогъяссӧ, конкурсса комиссияӧ пырысьяслысь джынсӧ индӧ овмӧдчӧминса бӧрйӧм орган, а мӧд джынсӧ – муниципальнӧй районса меставывса администрациялӧн юралысь.

Тайӧ статьялӧн 2 юкӧнса медводдза абзацӧн урчитӧмтор дырйи муниципальнӧй районса муниципальнӧй юкӧнын конкурсса комиссия лӧсьӧдігӧн конкурсса комиссияӧ пырысьяс лыдысь нёльӧд пайсӧ индӧ муниципальнӧй районлӧн муниципальнӧй юкӧнса бӧрйӧм орган, ӧти нёльӧд пайсӧ – кар (сикт) овмӧдчӧминлӧн муниципальнӧй юкӧнса бӧрйӧм орган, коді лоӧ муниципальнӧй районса административнӧй шӧринӧн, а джынсӧ – Коми Республикаса Юралысь.

6. Коми Республикаса Юралысь индӧ конкурсса комиссияӧ пырысьяссӧ муниципальнӧй районлӧн, кар (сикт) овмӧдчӧминлӧн муниципальнӧй юкӧнса бӧрйӧм органӧн меставывса администрациялӧн юралысь (юрнуӧдысь) чинӧ уджалӧм вылӧ конкурс нуӧдӧм йылысь помшуӧм примитан лунсянь 10 уджалан лун чӧжӧн. Коми Республикаса Юралысь вермӧ кӧть кор конкурс нуӧдан лунӧдз вежны сыӧн индӧм конкурсса комиссияӧ пырысьясӧс. Коми Республикаса Юралысьлысь конкурсса комиссияӧ пырысьясӧс вежӧм йылысь помшуӧмсӧ ыстӧны муниципальнӧй районлӧн, кар (сикт) овмӧдчӧминлӧн муниципальнӧй юкӧнса бӧрйӧм органӧ помшуӧм примитан лунӧ.

7. Меставывса администрациялысь урчитны татшӧм ӧтувъя нимъяс:

1) кар кытшса муниципальнӧй юкӧнын – кар кытшса администрация (кытшса администрация);

2) муниципальнӧй районса муниципальнӧй юкӧнын –муниципальнӧй районса администрация (районса администрация);

3) кар овмӧдчӧминса муниципальнӧй юкӧнын – кар овмӧдчӧминса администрация (овмӧдчӧминса администрация);

4) сикт овмӧдчӧминса муниципальнӧй юкӧнын – сикт овмӧдчӧминса администрация (овмӧдчӧминса администрация).”.

4. 5 статья нимын “5 статья. Муниципальнӧй юкӧнъясса видзӧдан-арталан органъяс лӧсьӧдан пӧрадок” кывъяс вежны “7 статья” кывъясӧн.

5. 6 статьяын:

1) статья нимын “6 статья. Меставывса асвеськӧдлан мукӧд орган” кывъяс вежны “8 статья” кывъясӧн;

2) “кутшӧмъясӧс абу индӧма 2 – 5 статьяясын” кывъяс вежны “кутшӧмъясӧс абу индӧма 2, 3, 6 да 7 статьяясын”кывъясӧн.

6. 7 статья нимын “7 статья. Меставывса асвеськӧдлан органъяслӧн уджмогъяс” кывъяс вежны “9 статья” кывъясӧн.

7. 8 статья гижны тадзи:

**“10** **статья**

1. Муниципальнӧй юкӧнъясса бӧрйӧм органъяслӧн, муниципальнӧй юкӧнъясса юралысьяслӧн, кодъясӧс бӧрйисны тайӧ Оланпаслӧн 3 статьяса 5 юкӧн серти, бӧрйӧм органъяслӧн уджмогъяс кадколастыс лоӧ 5 во.

2. Тайӧ Оланпас да муниципальнӧй юкӧнъясса подувпуктасъяс серти муниципальнӧй юкӧнъясса юралысьяслӧн уджмогъяс кадколастыс, тайӧ Оланпаслӧн 3 статьяса 5 юкӧнын индӧм муниципальнӧй юкӧнъясса юралысьяс кындзи, лоӧ кык воысь оз этшаджык да вит воысь оз унджык.”.

8. 9 статья нимын “9 статья. Меставывса асвеськӧдлан органъясӧн отчёт сетӧм, контроль улӧ пырӧм” кывъяс вежны “11 статья” кывъясӧн.

9. 10 статья нимын “10 статья. Тайӧ Оланпаслӧн вынсялӧм” кывъяс вежны “12 статья” кывъясӧн.

**2 статья.** Лыддьыны вынтӧмӧн:

1) “Коми Республикаын меставывса асвеськӧдлан органъяслӧн нимъяс йылысь” Коми Республикаса 2005 во ода-кора тӧлысь 17 лунся 49-РЗ №-а Оланпас (Коми Республикаса канму власьт органъяслӧн индӧд-тшӧктӧмъяс, 2006, 1 №, 4190 ст.);

2) “Меставывса асвеськӧдлӧм йылысь Коми Республикаса ӧткымын оланпастэчас актӧ вежсьӧмъяс пыртӧм йылысь” Коми Республикаса 2005 во йирым тӧлысь 28 лунся 108-РЗ №-а Оланпаслӧн 2 статья (Коми Республикаса канму власьт органъяслӧн индӧд-тшӧктӧмъяс, 2006, 6 №, 4461 ст.);

3) “Коми Республикаын меставывса асвеськӧдлан органъяслӧн нимъяс йылысь” Коми Республикаса Оланпасӧ вежсьӧмъяс пыртӧм йылысь” Коми Республикаса 2015 во вӧльгым тӧлысь 25 лунся 105-РЗ №-а Оланпас (Коми Республикаса канму власьт органъяслӧн индӧд-тшӧктӧмъяс, 2015, 22 №, 305 ст.).

**3 статья.** Тайӧ Оланпасыс вынсялӧ сійӧс официальнӧя йӧзӧдӧм бӧрын дас лун кольӧм мысти.

Муниципальнӧй юкӧнъяслысь подувпуктасъяс колӧ лӧсьӧдны “Россия Федерацияын меставывса асвеськӧдлӧм котыртан ӧтувъя принципъяс йылысь” Федеральнӧй оланпаслӧн, тайӧ Оланпаслӧн корӧмъяс серти тайӧ Оланпас вынсялан лунсянь куим тӧлысь чӧжӧн.

“Россия Федерацияын меставывса асвеськӧдлӧм котыртан ӧтувъя принципъяс йылысь” Федеральнӧй оланпас серти муниципальнӧй юкӧнъясса юралысьясӧс бӧръян пӧрадокӧн, мый урчитӧма тайӧ Оланпасӧн, вӧдитчӧны тайӧ Оланпас вынсялан лунӧдз бӧрйӧм муниципальнӧй юкӧнъясса юралысьяслӧн уджмогъяс кадколаст кольӧм бӧрын.

Коми Республикаса Юралысь С.А. Гапликов

Сыктывкар

2016 вося вӧльгым тӧлысь 23 лун

116-РЗ №